O‘zbekiston Respublikasining Xalqaro islom savdo-moliya korporatsiyasi hamda Investitsiyalar va eksport kreditlarini sug‘urtalash islom korporatsiyasiga a’zoligi to‘g‘risida

Xalqaro moliya institutlari bilan hamkorlikni yanada kengaytirish, tashqi moliyalashtirish manbalarini diversifikatsiyalash, mamlakatning eksport salohiyatini rivojlantirishda ilg‘or xalqaro tajribani tatbiq etish maqsadida, shuningdek O‘zbekiston Respublikasining Islom taraqqiyot bankiga a’zoligini inobatga olgan holda:
 1. Xalqaro islom savdo-moliya korporatsiyasi hamda Investitsiyalar va eksport kreditlarini sug‘urtalash islom korporatsiyasi rahbariyati tomonidan O‘zbekiston Respublikasining Xalqaro islom savdo-moliya korporatsiyasi (keyingi o‘rinlarda — XISMK) hamda Investitsiyalar va eksport kreditlarini sug‘urtalash islom korporatsiyasi (keyingi o‘rinlarda — IEKSIK) a’zoligiga kirishi to‘g‘risidagi qarori ma’qullangani ma’lumot uchun qabul qilinsin. 
 2. Quyidagilar:
 Xalqaro islom savdo-moliya korporatsiyasini ta’sis etish to‘g‘risida 2006-yil 30-maydagi Bitim (keyingi o‘rinlarda — Bitim);
 Investitsiyalar va eksport kreditlarini sug‘urtalash islom korporatsiyasini ta’sis etish to‘g‘risida 1992-yil 19-fevraldagi Bitim qabul qilinsin.
 3. Quyidagi funksiyalar:
 mazkur qarorning 2-bandida qayd etilgan bitimlar bilan bog‘liq masalalar bo‘yicha XISMK va IEKSIK bilan o‘zaro hamkorlik qiluvchi vakolatli organ — O‘zbekiston Respublikasi Investitsiyalar va tashqi savdo vazirligiga;
 XISMK va IEKSIK o‘z avuarlarini saqlashi mumkin bo‘lgan depozitariy — O‘zbekiston Respublikasi Markaziy bankiga yuklansin.
 4. O‘zbekiston Respublikasi Bosh vazirining o‘rinbosari E.M. G‘aniyev O‘zbekiston Respublikasi nomidan Islom taraqqiyot banki guruhi boshqaruvchisi etib tayinlansin va unga quyidagilar:
 Islom taraqqiyot banki guruhi Boshqaruvchilar kengashining yillik yig‘ilishlarida, jumladan XISMK va IEKSIKning Bosh assambleyalarida O‘zbekiston Respublikasi nomidan ishtirok etish;
 Xalqaro islom savdo-moliya korporatsiyasini ta’sis etish to‘g‘risidagi Bitim hamda Investitsiyalar va eksport kreditlarini sug‘urtalash islom korporatsiyasini ta’sis etish to‘g‘risidagi Bitim O‘zbekiston Respublikasi tomonidan qabul qilingani haqida O‘zbekiston Respublikasi Hukumati nomidan XISMK va IEKSIKga bildirishnoma yo‘llash vakolatlari berilsin.
 5. Xalqaro islom savdo-moliya korporatsiyasi hamda Investitsiyalar va eksport kreditlarini sug‘urtalash islom korporatsiyasi ustav kapitaliga O‘zbekiston Respublikasi badallarini to‘lash jadvali ilovaga muvofiq tasdiqlansin. 
 6. O‘zbekiston Respublikasi Investitsiyalar va tashqi savdo vazirligi IEKSIKning 347 500 AQSh dollari ekvivalentidagi (umumiy qiymati 250 000 islom dinoriga teng) 250 ta aksiyasiga hamda XISMKning 695 000 AQSh dollari ekvivalentidagi (umumiy qiymati 500 000 islom dinoriga teng) 50 dona aksiyasiga o‘rnatilgan tartibda obuna bo‘lishni ta’minlasin.
 7. Moliya vazirligi ilovaga muvofiq tasdiqlangan to‘lovlar jadvaliga asosan O‘zbekiston Respublikasining respublika budjeti qo‘shimcha manbalari hisobidan IEKSIK aksiyalarining 50 foiziga obuna haqini to‘lash uchun 125 000 islom dinori ekvivalenti hamda XISMK aksiyalariga obuna haqini to‘lash uchun 500 000 islom dinori ekvivalenti miqdoridagi mablag‘larni O‘zbekiston Respublikasi Investitsiyalar va tashqi savdo vazirligiga ajratsin.
 8. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidenti Administratsiyasi rahbari Z.Sh. Nizomiddinov zimmasiga yuklansin.